b'\n_START_ARTICLE_\nComoara lui Priam\n_START_PARAGRAPH_\nComoara lui Priam este o colec\xc8\x9bie de obiecte din aur \xc8\x99i din alte metale \xc8\x99i pietre pre\xc8\x9bioase, descoperit\xc4\x83 de arheologul clasic Heinrich Schliemann. El sus\xc8\x9binea c\xc4\x83 situl arheologic respectiv ar apar\xc8\x9bine vechii cet\xc4\x83\xc8\x9bi Troia \xc8\x99i deci tezaurul ar apar\xc8\x9bine legendarului rege Priam, men\xc8\x9bionat \xc3\xaen epopeea homeric\xc4\x83 Iliada. Aceast\xc4\x83 atribuire este considerat\xc4\x83 acum a fi rezultatul zelului lui Schliemann de a g\xc4\x83si locurile \xc8\x99i artefactele men\xc8\x9bionate \xc3\xaen epopeile homerice. La acel moment stratigrafia Troiei nu era solidificat\xc4\x83, ceea ce a fost realizat\xc4\x83, ulterior, de c\xc4\x83tre arheologul Carl Blegen. Stratul \xc3\xaen care s-a pretins c\xc4\x83 a fost g\xc4\x83sit\xc4\x83 Comoara lui Priama a fost atribuit sitului Troia II, \xc3\xaen timp ce Priam ar fi fost rege al Troiei din perioada VI sau VII a sitului arheologic, ce a avut loc c\xc3\xa2teva sute de ani mai t\xc3\xa2rziu.\n_START_SECTION_\nContext\n_START_PARAGRAPH_\nOdat\xc4\x83 cu dezvoltarea istoriei critice moderne, Troia \xc8\x99i R\xc4\x83zboiul Troian au fost considerate ca fiind legende. \xc3\x8en perioadele  1871-1873 \xc8\x99i 1878-1879, Schliemann a excavat un deal numit Hissarlik din Imperiul Otoman, \xc3\xaen apropierea ora\xc8\x99ului Chanak (\xc3\x87anakkale) din nord-vestul Anatoliei. Aici a descoperit ruinele unei serii de ora\xc8\x99e antice, dat\xc3\xa2nd din Epoca Bronzului \xc8\x99i p\xc3\xa2n\xc4\x83 \xc3\xaen perioada roman\xc4\x83. Schliemann a sus\xc8\x9binut c\xc4\x83 unul dintre aceste ora\xc8\x99e \xe2\x80\x94 mai \xc3\xaent\xc3\xa2i Troia I, apoi Troia II \xe2\x80\x94 ar fi cetatea Troia, iar aceast\xc4\x83 identificare a fost acceptat\xc4\x83 pe scar\xc4\x83 larg\xc4\x83 la acel moment._NEWLINE_Cu privire la evenimentele din jurul datei de 27 mai 1873 Schliemann a precizat:_NEWLINE_\xe2\x80\x9eExcav\xc3\xa2nd acest zid \xc3\xaen continuare \xc8\x99i \xc3\xaen mod direct dinspre partea palatului regelui Priam, am dat peste un obiect mare din cupru de cea mai remarcabil\xc4\x83 form\xc4\x83, care a atras aten\xc8\x9bia mea cu at\xc3\xa2t mai mult cu c\xc3\xa2t am crezut c\xc4\x83 v\xc4\x83d aur \xc3\xaen spatele lui. \xe2\x80\xa6 Pentru a \xc3\xaendep\xc4\x83rta comoara de l\xc4\x83comia muncitorilor mei \xc8\x99i a o salva \xc3\xaen beneficiul arheologiei, \xe2\x80\xa6 am cerut imediat \xe2\x80\x9epaidos\xe2\x80\x9d (pauz\xc4\x83 de pr\xc3\xa2nz). \xe2\x80\xa6 \xc3\x8en timp ce oamenii m\xc3\xa2ncau \xc8\x99i se odihneau, am extras comoara cu un cu\xc8\x9bit mare\xe2\x80\xa6. Mi-ar fi fost, cu toate acestea, imposibil s\xc4\x83 scot comoara f\xc4\x83r\xc4\x83 ajutorul dragei mele so\xc8\x9bii, care st\xc4\x83tea l\xc3\xa2ng\xc4\x83 mine gata s\xc4\x83 \xc3\xaempacheteze \xc3\xaen \xc8\x99alul ei lucrurile pe care le-am scos \xc8\x99i s\xc4\x83 le duc\xc4\x83 mai departe.\xe2\x80\x9d_NEWLINE_Povestea repetat\xc4\x83 adesea de Schliemann c\xc4\x83 ar fi scos comoara din situl arheologic cu ajutorul so\xc8\x9biei sale a fost fals\xc4\x83. Schliemann a recunoscut mai t\xc3\xa2rziu c\xc4\x83 a inventat acea poveste, afirm\xc3\xa2nd c\xc4\x83, la momentul descoperirii, Sophie se afla de fapt cu familia ei la Atena, ca urmare a mor\xc8\x9bii tat\xc4\x83lui ei.\n_START_SECTION_\nComoara ca o colec\xc8\x9bie de art\xc4\x83\n_START_PARAGRAPH_\nAparent, Schliemann a scos clandestin Comoara lui Priam din Anatolia. Oficialii guvernamentali au fost informa\xc8\x9bi abia atunci c\xc3\xa2nd so\xc8\x9bia lui, Sofia, a purtat bijuteriile \xc3\xaen public. Func\xc8\x9bionarul otoman desemnat s\xc4\x83 supravegheze excavarea, Amin Effendi, a fost condamnat la o pedeaps\xc4\x83 cu \xc3\xaenchisoarea. Guvernul otoman i-a revocat lui Schliemann permisiunea de a s\xc4\x83pa \xc8\x99i l-a dat \xc3\xaen judecat\xc4\x83 pentru a ob\xc8\x9bine partea sa din comoar\xc4\x83. Schliemann a continuat s\xc4\x83p\xc4\x83turile la Micene. Acolo, cu toate acestea, Societatea Arheologic\xc4\x83 Greac\xc4\x83 a trimis un agent pentru a-i monitoriza s\xc4\x83p\xc4\x83turile._NEWLINE_Mai t\xc3\xa2rziu, Schliemann a cedat guvernului Imperiului Otoman unele comori \xc3\xaen schimbul permisiunii de a s\xc4\x83pa din nou la Troia. Acestea se afl\xc4\x83 ast\xc4\x83zi \xc3\xaen Muzeul de Arheologie din Istanbul. Restul comorii a achizi\xc8\x9bionat \xc3\xaen anul 1881 de c\xc4\x83tre Muzeul Regal din Berlin (K\xc3\xb6nigliche Museen zu Berlin), unde a r\xc4\x83mas p\xc3\xa2n\xc4\x83 \xc3\xaen 1945, c\xc3\xa2nd a disp\xc4\x83rut dintr-un bunc\xc4\x83r de protec\xc8\x9bie aflat sub Gr\xc4\x83dina Zoologic\xc4\x83 din Berlin._NEWLINE_De fapt, comoara a fost transportat\xc4\x83 \xc3\xaen Uniunea Sovietic\xc4\x83 de c\xc4\x83tre Armata Ro\xc8\x99ie. \xc3\x8en timpul R\xc4\x83zboiului Rece, guvernul Uniunii Sovietice a negat c\xc4\x83 ar avea vreo informa\xc8\x9bie despre soarta Comorii lui Priam. Cu toate acestea, comoara a ap\xc4\x83rut \xc3\xaen septembrie 1993 la Muzeul Pu\xc8\x99kin din Moscova. Restituirea artefactelor luate din muzee a fost negociat\xc4\x83 \xc3\xaentr-un tratat cu Germania dar, p\xc3\xa2n\xc4\x83 prin ianuarie 2010, ea a fost blocat\xc4\x83 de directorii muzeelor din Rusia. Ei au spus c\xc4\x83 p\xc4\x83streaz\xc4\x83 artefactele furate ca o compensa\xc8\x9bie pentru distrugerea ora\xc8\x99elor ruse\xc8\x99ti \xc8\x99i jefuirea muzeelor ruse\xc8\x99ti de c\xc4\x83tre Germania Nazist\xc4\x83 \xc3\xaen cel de-al Doilea R\xc4\x83zboi Mondial. O lege rus\xc4\x83 din 1998, Legea Federal\xc4\x83 cu privire la obiectele de valoare cultural\xc4\x83 str\xc4\x83mutate \xc3\xaen URSS ca rezultat al celui de-al Doilea R\xc4\x83zboi Mondial \xc8\x99i aflate pe teritoriul Federa\xc8\x9biei Ruse, legalizeaz\xc4\x83 jaful din Germania ca o compensa\xc8\x9bie \xc8\x99i \xc3\xaempiedic\xc4\x83 autorit\xc4\x83\xc8\x9bile ruse s\xc4\x83 realizeze retrocedarea artefactelor c\xc4\x83tre proprietarii lor de drept.\n_START_SECTION_\nAutenticitatea comorii\n_START_PARAGRAPH_\nAu existat \xc3\xaentotdeauna \xc3\xaendoieli cu privire la autenticitatea comorii. \xc3\x8en ultimele decenii aceste \xc3\xaendoieli au fost prezentate \xc3\xaen articole \xc8\x99i c\xc4\x83r\xc8\x9bi \xc8\x99tiin\xc8\x9bifice. Comorile sunt, de fapt, cu o mie de ani mai vechi dec\xc3\xa2t regele Priam al Troiei, care a murit, potrivit lui Homer, aproximativ \xc3\xaen jurul anului 1200 \xc3\xae.Hr.'